# ОБАВЕШТЕЊЕ О ОБАВЕЗАМА ОТКУПЉИВАЧА ПОЉОПРИВРЕДНИХ ПРОИЗВОДА И ДОМАЋИХ ЖИВОТИЊА

12. фебруар 2024.година

Поштовани привредници, подсећамо вас на обавезу достављања података о откупном месту Министарству унутрашње и спољне трговине **најкасније у року од 15 дана пре почетка откупа\*.**

Како бисмо вам олакшали ову обавезу,  увели смо достављање података о откупним местима **искључиво  електронским путем**на e-mail адресу: otkupnomesto@must.gov.rs

Подсећамо да је усвојен Правилник о минималним техничким условима за трговину на откупним местима („Службени гласник РС“, 9/2024), којим су прописани минимални технички услови за трговину на откупним местима где се врши откуп пољопривредних производа и домаћих животиња од пољопривредних произвођача (откупно место), у погледу простора, уређаја и опреме, као и начина продаје.

Како бисте се информисали о откупљивачима и откупним местима, на сајту Министарства унутрашње и спољне трговине сваког понедељка биће постављен ажуриран Регистар  откупних места који можете преузети електронским путем.

\* члан 10. Правилника о минималним техничким условима за трговину на откупним местима:

„Откупно место мора бити обележено таблом са следећим подацима:

1) пословно име и ПИБ откупљивача;

2) број или назив и адреса откупног места;

3) период године када се врши откуп и радно време откупног места;

4) врста производа који се откупљују;

5) обавештење о откупној цени без ПДВ, односно ПДВ надокнаде по категоријама квалитета (класама) и року плаћања.

Подаци из става 1. тач. 1) до 4) овог члана достављају се најкасније у року од 15 дана пре почетка откупа министарству надлежном за послове трговине.

На откупном месту мора бити истакнуто обавештење министарства надлежног за послове пољопривреде (у даљем тексту: министарство пољопривреде), као и министарства надлежног за послове трговине о правима и обавезама учесника трговине на откупном месту са истакнутим бројевима телефона надлежних инспекцијских служби.“

Сектор тржишне инспекције